LONDÝN. Veľký objem nových objednávok pomohol v auguste posilneniu aktivity v priemyselnom sektore eurozóny, pričom tempo jej rastu bolo najrýchlejšie za viac ako dva roky. Vyplýva to z prieskumu agentúry Markit, ktorého výsledky zverejnila v pondelok.
Index nákupných manažérov (PMI) priemyselného odvetvia poskočil na 51,4 bodu z júlových 50,3 bodu. Prvýkrát od februára 2012 sa tak dostal nad hranicu 50 bodov, ktorá oddeľuje pokles sektora od jeho rastu.
Konečná hodnota indexu je tak mierne vyššia v porovnaní s predbežným odhadom, ktorý naznačoval augustové posilnenie PMI priemyslu na 51,3 bodu.
"Oživenie rastu nových objednávok naznačuje, že posilňovanie bude udržateľné aj v septembri," povedal Chris Williamson, hlavný ekonóm agentúry Markit.
Eurozóna sa dostala z 1,5 roka trvajúcej recesie v druhom štvrťroku tohto roka, za ktorý vykázala rast ekonomiky o 0,3 %. Hospodársky rast Európskej menovej únie podporil silnejšie ako očakávané posilnenie hrubého domáceho produktu (HDP) v Nemecku a Francúzsku.
Podindex priemyselnej produkcie v auguste stúpol na 27-mesačné maximum 53,4 bodu z júlovej úrovne 52,3 bodu.
Tento výsledok je v súlade s predbežným odhadom. Rast priemyselnej výroby pravdepodobne bude pokračovať aj v septembri, keďže podindex nových objednávok poskočil na 53,3 bodu z júlových 50,8 bodu a dostal sa najvyššie od mája 2011.
Prvýkrát za 27 mesiacov sa celkový objem priemyselných objednávok v eurozóne zväčšil.